สมัชชาฯ โวย ราชการปล่อยเขื่อนรังแกคนจน
กรุงเทพฯ/หน้ารัฐสภา - 15 พ.ค.48เครือข่ายเขื่อนสมัชชาคนจนชุมนุมหน้ารัฐสภา เรียกร้องรัฐบาลทบทวนบทเรียนเขื่อน ขณะที่ บัณฑร อ่อนดำ แนะชาวบ้านชูประเด็นหน่วยงานรัฐละเมิดมติครม. ยุทธศาสตร์ของสมัชชาคนจนคราวนี้ไม่ได้มาเรียกร้อง แต่มาตรวจสอบว่า มติครม.ต่างๆ ที่ออกไปแล้วได้รับการปฏิบัติหรือไม่ เพราะที่ผ่านมามีหน่วยงานไม่ปฏิบัติตาม และมีการโยนกลองกันอยู่ตลอด เวลาระหว่างราชการกับรัฐบาล เราจึงต้องเรียกร้องกับอำนาจสูงสุดคือ คณะรัฐมนตรี นายบัณฑร อ่อนดำ กล่าวยืนยันถึงความเป็น เรื่องเก่าแต่ประเด็นใหม่ ในเวทีปราศรัยของสมัชชาคนจนหน้ารัฐสภา ทั้งนี้ ชาวบ้านที่มาร่วมชุมนุมราว 150 คน เป็นตัวแทนจากหลายพื้นที่ อาทิ เขื่อนปากมูล เขื่อนสิรินธร จ.อุบลราชธานี เขื่อนหัวนา เขื่อนราศีไศล จ.ศรีสะเกษ เขื่อนคลองกราย จ.นครศรีธรรมราช เขื่อนลำตะคอง จ.นครราชสีมา เขื่อนโป่งขุนเพชร จ.ชัยภูมิ โดยมีข้อเรียกร้องให้จัดการแก้ไขปัญหาในโครงการเหล่านี้ซึ่งยังคั่งค้างอยู่ ทั้งที่ส่วนใหญ่มีมติคณะรัฐมนตรี (ครม.) สั่งแก้ไขหรือระงับโครงการแล้ว ก่อนที่จะมีการสร้างเขื่อนใหม่ใดๆ อาทิ เรื่องค่าชดเชย การศึกษาผลกระทบด้านสิ่งแวดล้อม นายบัณฑร เสนอด้วยว่า จากปัญหาการมีส่วนร่วมที่ผ่านมา ชาวบ้านควรมีนำเสนอวิธีการมีส่วนร่วม กับรัฐบาลใหม่ โดยระบุถึงสิทธิที่จะได้รับข้อมูลข่าวสารอย่างกว้างขวางและลึกซึ้งทุกกระบวนการ สิทธิในการได้รับการปรึกษาหารือว่าต้องการโครงการหรือ ตลอดจนเรื่องผลประโยชน์ที่ควรได้รับ นายศศิน เฉลิมลาภ เลขาธิการมูลนิธิสืบ นาคะเสถียร กล่าวว่า ต้องมีการรวมพลังกันในการต่อสู้ระดับนโยบาย โดยเชื่อว่าสมัชชาคนจนจะสามารถขยายพันธมิตรได้อีกเป็นจำนวนมาก เพราะมีชาวบ้านจำนวนมากที่ได้รับผลกระทบและกำลังคัดค้านการสร้างเขื่อน สร้างโรงไฟฟ้าเช่นเดียวกัน เช่น โครง การเหมืองลิกไนต์ อ.เวียงแหง จ.เชียงใหม่ โครงการโรงไฟฟ้าสะบ้าย้อย อ.สะบ้าย้อย จ.สงขลา โครง การเขื่อนท่าแซะ จ.ชุมพร โครงการเขื่อนแม่วงก์ จ.นครสวรรค์ 
กรุงเทพฯ/หน้ารัฐสภา - 15 พ.ค.48 เครือข่ายเขื่อนสมัชชาคนจนชุมนุมหน้ารัฐสภา เรียกร้องรัฐบาลทบทวนบทเรียนเขื่อน ขณะที่ บัณฑร อ่อนดำ แนะชาวบ้านชูประเด็นหน่วยงานรัฐละเมิดมติครม.